Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva tal-Kunsill 2001/110/KE li tirrigwarda l-għasel /* COM/2012/0530 final - 2012/0260 (COD) */





MEMORANDUM TA' SPJEGAZZJONI 1. KUNTEST TAL-PROPOSTA L-għan tal-proposta għal emenda tad-Direttiva 2001/110/KE li tirrigwarda l-għasel[1] huwa biex: (a) is-setgħat ta' implimentazzjoni eżistenti tal-Kummissjoni jsiru konformi mad-dispożizzjonijiet stabbiliti fit-Trattat dwar il-Funzjonament tal-Unjoni Ewropea (TFUE); u (b) fil-kuntest tas-sentenza tal-Qorti tal-Ġustizzja fil-kawża C-442/09[2], u mingħajr ħsara għall-applikazzjoni fuq l-għasel li fih it-trab tad-dakra modifikat ġenetikament (MĠ), tar-Regolament (KE) Nru 1829/2003 dwar ikel u għalf modifikat ġenetikament[3], tikkjarifika b'mod espliċitu l-istatus tat-trab tad-dakra bħala kostitwent speċifiku għall-għasel u mhux ingredjent tal-għasel. Ir-raġunijiet għall-proposta u l-għanijiet tagħha (a) Il-proposta għandha l-mira li s-setgħat ta' implimentazzjoni eżistenti tal-Kummissjoni li hemm fid-Direttiva 2001/110/KE, jiġu allinjati mad-differenzazzjoni bejn is-setgħat iddelegati u ta' implimentazzjoni tal-Kummissjoni introdotti permezz tal-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) u li jiġu kkonferiti setgħat iddelegati addizzjonali lill-Kummissjoni. It-Trattat jagħmel distinzjoni bejn is-setgħat iddelegati lill-Kummissjoni biex tadotta atti mhux leġiżlattivi ta' applikazzjoni ġenerali li jissupplimentaw jew jemendaw ċerti elementi mhux essenzjali tal-att leġiżlattiv kif stipulat fl-Artikolu 290(1) tat-Trattat (atti ddelegati), u s-setgħat ikkonferiti fuq il-Kummissjoni biex tadotta kundizzjonijiet uniformi għall-implimentazzjoni tal-atti tal-Unjoni legalment vinkolanti kif hemm stipulat fl-Artikolu 291(2) tat-Trattat (atti ta' implimentazzjoni). Fil-każ ta' atti ddelegati, il-Leġiżlatur jiddelega s-setgħa lill-Kummissjoni biex tadotta atti kważi leġiżlattivi . Fil-każ ta' atti ta' implimentazzjoni, il-kuntest huwa differenti ħafna. Tabilħaqq, l-Istati Membri huma responsabbli primarjament mill-implimentazzjoni ta' atti tal-Unjoni Ewropea li huma legalment vinkolanti. Madankollu, jekk l-applikazzjoni tal-att leġiżlattiv tirrikjedi kundizzjonijiet uniformi għall-implimentazzjoni tiegħu, il-Kummissjoni hija awtorizzata tadotta dawn l-atti. L-allinjament tad-Direttiva 2001/110/KE dwar regoli ġodda tat-Trattat jirrifletti din id-distinzjoni. Barra minn hekk, fl-istess kuntest tar-reviżjoni tad-delegazzjoni tas-setgħat lill-Kummissjoni wara d-dħul fis-seħħ tat-Trattat ta' Lisbona, id-dispożizzjonijiet tad-Direttiva msemmija hawn fuq ġew studjati wkoll biex jiġu identifikati ħtiġijiet supplementari possibbli rigward is-setgħat li għandhom jingħataw lill-Kummissjoni skont il-klassifika l-ġdida tat-Trattat. (b) Wara talba għal deċiżjoni preliminari skont l-Artikolu 234 KE tal-kawża Bayerischer Verwaltungsgerichtshof (il-kawża C-442/09), il-Qorti tal-Ġustizzja ħarġet sentenza li biha kkwalifikat lit-trab tad-dakra fl-għasel bħala ingredjent fit-tifsira tal-Artikolu 6(4)(a) tad-Direttiva 2000/13/KE tal-Parlament Ewropew u tal-Kunsill tal-20 ta' Marzu 2000 fuq l-approsimazzjoni ta' liġijiet tal-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti tal-ikel[4]. Din il-konklużjoni tal-Qorti kienet ibbażata fuq valutazzjoni tal-fatti li ġew ippreżentati quddiem il-Qorti u li skonthom il-preżenza tat-trab tad-dakra fl-għasel tirriżulta prinċipalment mill-azzjoni ta' min irabbi n-naħal permezz taċ-ċentrifugazzjoni li jagħmel biex jiġbor l-għasel. Iżda t-trab tad-dakra jidħol fid-doqqajs minħabba l-attività tan-naħal. Fil-fatt it-trab tad-dakra jinsab fl-għasel anki jekk min irabbi n-naħal ma joħroġx l-għasel permezz taċ-ċentrifugazzjoni. Għaldaqstant jidher li jeħtieġ ikun ikkjarifikat fid-Direttiva 2001/110/KE li t-trab tad-dakra huwa kostitwent naturali tal-għasel u mhux ingredjent tiegħu. Madankollu din il-kjarifika ma tipprevenix l-applikabbiltà tar-Regolament (KE) Nru 1829/2003 fuq l-għasel li jkun fih it-trab tad-dakra MĠ[5], u b'mod partikolari mhux se taffettwa l-konklużoni tal-Qorti tal-Ġustizzja li l-għasel li fih it-trab tad-dakra MĠ jista' jitqiegħed fis-suq biss jekk ikollu awtorizzazzjoni skont dan ir-Regolament. B'dawn il-kunsidrazzjonijiet fuq quddiem, tħejja abbozz ta' proposta li temenda d-Direttiva 2001/110/KE. Il-kuntest ġenerali L-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) jagħmlu distinzjoni bejn żewġ tipi ta' atti tal-Kummissjoni:  L-Artikolu 290 tat-TFUE jagħti s-setgħa lil-leġiżlatur biex "jiddelega lill-Kummissjoni s-setgħa li tadotta atti mhux leġiżlattivi ta' applikazzjoni ġenerali sabiex jissuplimentaw jew jemendaw ċerti elementi mhux essenzjali tal-att leġiżlattiv". Fit-terminoloġija użata mit-Trattat, l-atti legali adottati mill-Kummissjoni b'dan il-mod jissejħu "atti ddelegati" (l-Artikolu 290(3)).  L-Artikolu 291 tat-TFUE jippermetti lill-Istati Membri biex "jadottaw il-miżuri kollha tad-dritt nazzjonali meħtieġa għall-implimentazzjoni tal-atti tal-Unjoni legalment vinkolanti". Dawk l-atti għandhom jikkonferixxu setgħat ta' implimentazzjoni lill-Kummissjoni meta jkunu meħtieġa kundizzjonijiet uniformi għall-implimentazzjoni tagħhom. Fit-terminoloġija użata mit-Trattat, l-atti legali adottati mill-Kummissjoni b'dan il-mod jissejħu "atti ta' implimentazzjoni" (Artikolu 291(4)). Id-Direttiva tal-Kunsill 2001/110/KE ma tiddikjarax b'mod espliċitu jekk it-trab tad-dakra fl-għasel huwiex ingredjent fit-tifsira tal-Artikolu 6(4)(a) tad-Direttiva 2000/13/KE. Mingħajr din il-preċiżjoni, fil-kawża C-442-09, il-Qorti tal-Ġustizzja ħarġet sentenza li turi li, abbażi tal-fatti li ġew ippreżentati quddiemha, hi tqies li t-trab tad-dakra huwa "ingredjent" tal-għasel fit-tifsira tal-Artikolu 6(4)(a) tad-Direttiva 2000/13/KE (il-punt 79 tas-sentenza). Ir-riżultati ta' din is-sentenza, fost oħrajn, huma li japplikaw ir-regoli tat-tikkettjar marbutin mal-ingredjenti li huma stipulati fid-Direttiva 2000/13/KE, u b'mod partikolari l-obbligu li fuq it-tikketta tal-prodott ikun hemm indikazzjoni tal-lista tal-ingredjenti (l-Artikolu 3(1)(2)). Ġaladarba t-trab tad-dakra jkun preżenti fl-għasel b'mod naturali, u jidħol fid-doqqajs minħabba l-attività tan-naħal, indipendentement mill-azzjonijiet ta' min irabbi n-naħal, jeħtieġ li fid-Direttiva 2001/110/KE jkun iddikjarat li t-trab tad-dakra fl-għasel mhuwiex ingredjent fit-tifsira tal-Artikolu 6(4)(a) tad-Direttiva 2000/13/KE, iżda kostitwent. Il-fatt li l-għasel huwa sustanza naturali prodotta min-naħal, li miegħu ma jistax jiżdied ingredjent tal-ikel, huwa rifless fl-Istandard tal-Codex tal-Għasel[6]. Din l-emenda mhix se tibdel il-konklużjoni tal-Qorti tal-Ġustizzja fil-kawża C-442/09 li l-għasel li fih it-trab tad-dakra MĠ jidħol fil-kamp tal-applikazzjoni tar-Regolament (KE) Nru 1829/2003. Tabilħaqq, wara l-emenda tad-Direttiva 2001/110/KE, l-għasel li jkun fih it-trab tad-dakra MĠ se jibqa' fil-klassifikazzjoni skont l-Artikolu 3(1)(c) ta' dan ir-Regolament, bħala "ikel prodott minn OMĠ". Id-dispożizzjonijiet eżistenti fil-qasam tal-proposta L-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) huma applikabbli għall-allinjament. L-Artikolu 6(4)(a) tad-Direttiva 2000/13/KE jiddefinixxi t-terminu "ingredjent" bħala "kwalunkwe sustanza, inklużi additivi u enżimi, użati fil-manifattura jew preparazzjoni tal-prodott tal-ikel u jibqgħu ippreżenti meta jitlesta l-prodott, anke f'forma alternata". Il-konsistenza mal-politiki u l-objettivi l-oħra tal-Unjoni Mhux applikabbli. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT Fir-rigward tal-allinjament tas-setgħat ta' implimentazzjoni tal-Kummissjoni mat-TFUE, ma kenitx meħtieġa konsultazzjoni mal-partijiet interessati jew għarfien espert estern jew valutazzjoni tal-impatt billi l-proposta hija kwistjoni interistituzzjonali, inerenti fid-dħul fis-seħħ tat-Trattat ta' Lisbona. Rigward in-natura tat-trab tad-dakra fl-għasel, l-interpretazzjoni ġenerali qabel ma nqatgħet is-sentenza kienet li, għar-raġunijiet mogħtija hawn fuq, it-trab tad-dakra kien kostitwent tal-għasel, u mhux ingredjent fit-tifsira tal-Artikolu 6(4)(a) tad-Direttiva 2000/13/KE. B'riżultat ta' dan, ir-regoli dwar it-tikkettjar stabbiliti fid-Direttiva 2000/13/KE li huma applikabbli għall-ingredjenti (jiġifieri l-lista tal-ingredjenti) ma tqisux li japplikaw għall-għasel. L-emenda proposta tad-Direttiva li Tirrigwarda l-Għasel għandha l-għan li tikkjarifika li t-trab tad-dakra mhuwiex ingredjent tal-għasel, u għaldaqstant se jkollha l-effett, fir-rigward tal-applikazzjoni tar-regoli dwar it-tikkettjar stabbiliti fid-Direttiva 2000/13/KE, li twassal għall-qagħda ta' qabel inqatgħet is-sentenza, mingħajr ħsara għall-applikazzjoni tar-Regolament (KE) Nru 1829/2003 fuq l-għasel li fih it-trab tad-dakra MĠ. Għalhekk, mhu mistenni ebda effett sinifikanti fuq il-partijiet interessati, u għal din ir-raġuni ma twettqitx valutazzjoni tal-impatt. Il-Kummissjoni wettqet sensiela ta' konsultazzjonijiet mal-Istati Membri, b'mod partikolari fil-kuntest tal-Kumitat Permanenti dwar il-Katina Alimentari u s-Saħħa tal-Annimali, ma' partijiet interessati (li jinkludu l-assoċjazzjonijiet ta' dawk li jrabbu n-naħal u l-NGOs) b'mod partikolari fil-kuntest tal-Grupp ta' Konsulenza dwar il-Katina Alimentari u s-Saħħa tal-Annimali u tal-Pjanti, tal-Grupp ta' Konsulenza dwar l-Apikultura, u ma' pajjiżi terzi f'laqgħat speċifiċi li ġew organizzati b'dan il-għan wara li ngħatat is-sentenza, u fil-kuntest ta' forums diversi tal-Organizzazzjoni Dinjija tal-Kummerċ (WTO). 3. L-ELEMENTI LEGALI TAL-PROPOSTA Sommarju tal-azzjoni proposta Identifikazzjoni tas-setgħat iddelegati u ta' implimentazzjoni li għandhom jiġu konferiti lill-Kummissjoni fir-rigward tad-Direttiva 2001/110/KE, u l-istabbilment ta' proċedura korrispondenti għall-adozzjoni ta' dan l-att fil-kuntest legali l-ġdid determinat mid-dħul fis-seħħ tal-Artikoli 290 u 291 tat-TFUE. Jintqal ċar li t-trab tad-dakra fl-għasel mhuwiex ingredjent fit-tifsira tal-Artikolu 6(4)(a) tad-Direttiva 2000/13/KE tal-Parlament Ewropew u tal-Kunsill. Il-Bażi Legali L-Artikolu 43 tat-Trattat dwar il-Funzjonament tal-Unjoni Ewropea. Il-Prinċipju tas-sussidjarjetà Il-proposta taqa' taħt il-kompetenza kondiviża bejn l-UE u l-Istati Membri. Fid-dawl tan-natura teknika tal-emenda proposta (allinjament dwar ir-regoli rigward is-setgħat ta' implimentazzjoni tal-Kummissjoni u kjarifika tal-istatus tat-trab tad-dakra), il-proposta ma tibdilx it-tqassim tal-kompetenza bejn l-UE u l-Istati Membri kif stabbilit mil-leġiżlazzjoni emendata u għaldaqstant hija tikkonforma mal-prinċipju tas-sussidjarjetà. Il-Prinċipju tal-proporzjonalità L-għan tal-proposta huwa li tikkjarifika l-leġiżlazzjoni tal-UE biex din tiddikjara li t-trab tad-dakra mhuwiex ingredjent tal-għasel, iżda huwa kostitwent, biex fil-leġiżlazzjoni tirrifletti b'mod xieraq l-oriġini naturali tal-preżenza tat-trab tad-dakra fl-għasel. F'dan il-kuntest, il-proposta ddaħħal fid-Direttiva li Tirrigwarda l-Għasel emenda limitata ta' natura teknika li ma tmurx oltre dak li hu meħtieġ biex tasal għal dan il-għan. Ma hemmx għażla oħra minbarra l-emenda tal-leġiżlazzjoni tal-UE biex jinkiseb l-għan imsemmi, fid-dawl ta' sentenza tal-Qorti Ewropea tal-Ġustizzja li tipprovdi l-interpretazzjoni tal-leġiżlazzjoni attwali tal-UE. Barra minn hekk, l-allinjament tas-setgħat ta' implimentazzjoni attwali tal-Kummissjoni fid-Direttiva 2001/110/KE mad-dispożizzjonijiet stabbiliti fit-TFUE joriġina mill-adozzjoni tat-Trattat ta' Lisbona u għaldaqstant jikkonforma mal-prinċipju tal-proporzjonalità. 2012/0260 (COD) Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva tal-Kunsill 2001/110/KE li tirrigwarda l-għasel IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 43(2) tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[7], Filwaqt li jaġixxu skont il-proċedura leġiżlattiva ordinarja, Billi: (1) Ġaladarba ngħatat is-sentenza tas-6 ta' Settembru 2011 tal-Qorti tal-Ġustizzja fil-kawża C-442/09[8], it-trab tad-dakra fl-għasel għandu jitqies bħala ingredjent fit-tifsira tad-Direttiva 2000/13/KE tal-Parlament Ewropew u tal-Kunsill tal-20 ta' Marzu 2000 fuq l-approsimazzjoni ta' liġijiet tal-Istati Membri li għandhom x'jaqsmu ma' tikkettjar, preżentazzjoni u riklamar ta' oġġetti tal-ikel[9]. Is-sentenza tal-Qorti kienet ibbażata fuq il-kunsidrazzjoni, skont il-fatti li ġew ippreżentati quddiemha, li t-trab tad-dakra fl-għasel huwa primarjament ir-riżultat taċ-ċentrifugazzjoni li jagħmel min irabbi n-naħal biex jiġbor l-għasel. Iżda t-trab tad-dakra jidħol fid-doqqajs minħabba l-attività tan-naħal u qiegħed fl-għasel b'mod naturali u ma għandux x'jaqsam jużax jew le ċ-ċentrifugazzjoni biex joħroġ l-għasel min irabbi n-naħal. Għalhekk jeħtieġ li jkun iċċarat, mingħajr ħsara għall-applikazzjoni tar-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament[10], fuq it-trab tad-dakra mmodifikat ġenetikament li jkun fl-għasel, li t-trab tad-dakra huwa kostitwent tal-għasel, li huwa sustanza naturali mingħajr ingredjenti, u mhuwiex ingredjent fit-tifsira tad-Direttiva 2000/13/KE. Għalhekk, id-Direttiva 2001/110/KE tal-20 ta' Diċembru 2001 li tirrigwarda l-għasel[11] għandha tiġi emendata skont dan. (2) Id-Direttiva 2001/110/EC tikkonferixxi s-setgħat lill-Kummissjoni biex din timplimenta xi wħud mid-dispożizzjonijiet tagħha. B'konsegwenza tad-dħul fis-seħħ tat-Trattat ta' Lisbona, dawk is-setgħat iridu jkunu allinjati mal-Artikolu 290 tat-Trattat dwar il-Funzjonament tal-Unjoni Ewropea (it-Trattat). Huwa partikolarment importanti li l-Kummissjoni tagħmel il-konsultazzjonijiet xierqa waqt il-fażi tax-xogħol ta' tħejjija, inkluż fil-livell ta' esperti. Il-Kummissjoni, meta tħejji u tfassal l-atti ddelegati, għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (3) Biex tkun żgurata konformità uniformi, is-setgħa tal-adozzjoni tal-atti skont l-Artikolu 290 tat-Trattat għandu jiġi ddelegat lill-Kummissjoni biex tadotta metodi li jippermettu l-verifikazzjoni tal-konformità tal-għasel mad-dispożizzjonijiet tad-Direttiva 2001/110/KE. (4) L-Annessi tad-Direttiva 2001/110/KE fihom xi elementi tekniċi li għandu mnejn ikollhom jiġu addattati jew aġġornati biex iqisu l-iżviluppi fl-istandards internazzjonali rilevanti. Din id-Direttiva ma tikkonferixxix setgħat xierqa lill-Kummissjoni biex fil-pront taddatta jew taġġorna dawn l-Annessi biex iqisu l-iżviluppi fl-istandards internazzjonali. Għalhekk, għall-implimentazzjoni konsistenti tad-Direttiva 2001/110/KE, is-setgħa li taddatta jew taġġorna l-Annessi ta' din id-Direttiva biex iqisu mhux biss il-progress tekniku, iżda wkoll l-iżviluppi fl-istandards internazzjonali, għandha wkoll tiġi kkonferita lill-Kummissjoni. (5) Wara l-adozzjoni tar-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel[12], li japplika għall-istadji kollha tal-produzzjoni, l-ipproċessar u d-distribuzzjoni tal-ikel u l-għalf fil-livell ta' Unjoni u nazzjonali, id-dispożizzjonijiet ġenerali tal-Unjoni dwar l-oġġetti tal-ikel japplikaw direttament għall-prodotti koperti mid-Direttiva 2001/110/KE. Konsegwentement, ma għadux meħtieġ li l-Kummissjoni jkollha s-setgħat biex tallinja d-dispożizzjonijiet ta' din id-Direttiva mad-dispożizzjonijiet ġenerali tal-Unjoni dwar l-oġġetti tal-ikel. Id-dispożizzjonijiet li jikkonferixxu dawn is-setgħat għandhom għalhekk jitħassru. (6) Għalhekk, biex jitqies il-progress tekniku u, fejn ikun rilevanti, l-iżviluppi fl-istandards internazzjonali, is-setgħa tal-adozzjoni ta' atti skont l-Artikolu 290 tat-Trattat għandu jkun iddelegat lill-Kummissjoni biex taddatta jew taġġorna l-karatteristiċi tekniċi marbutin mad-deskrizzjonijiet u d-definizzjonijiet tal-prodotti fl-Annessi tad-Direttiva 2001/110/KE. (7) Għalhekk, id-Direttiva 2001/110/KE għandha tiġi emendata skont dan. (8) Billi l-emendi marbutin mal-allinjament mat-Trattat jikkonċernaw biss is-setgħat tal-Kummissjoni, dawn ma jeħtieġx li jiġu trasposti mill-Istati Membri, ADOTTAW DIN ID-DIRETTIVA: Artikolu 1 Id-Direttiva 2001/110/KE hija emendata kif ġej: (1) Fl-Artikolu 2, jiżdied il-punt li ġej: "5. Billi t-trab tad-dakra huwa kostitwent naturali partikolari tal-għasel, ma għandux jitqies bħala ingredjent, fit-tifsira tal-Artikolu 6(4) tad-Direttiva 2000/13/KE, tal-prodotti ddefiniti fl-Anness 1 ta' din id-Direttiva". (2) L-Artikolu 4 jinbidel b'dan li ġej: "Artikolu 4 Il-Kummissjoni għandha tingħata s-setgħa li tadotta l-atti ddelegati skont l-Artikolu 6a biex tistabbilixxi metodi li jippermettu l-verifikazzjoni ta' konformità tal-għasel mad-dispożizzjonijiet ta' din id-Direttiva. Sal-adozzjoni ta' dawn il-metodi, l-Istati Membri għandhom, fejn possibbli, jużaw metodi validati rikonoxxuti internazzjonalment bħal dawk approvati mill-Codex Alimentarius biex tkun ivverifikata l-konformità mad-dispożizzjonijiet ta' din id-Direttiva." (3) L-Artikolu 6 jinbidel b'dan li ġej: "Artikolu 6 Il-Kummissjoni għandha tingħata s-setgħa li tadotta atti ddelegati skont l-Artikolu 6a biex temenda l-karatteristiċi tekniċi marbuta mal-ismijiet, mad-deskrizzjonijiet u mad-definizzjonijiet tal-prodotti fl-Anness I u mal-kriterji tal-kompożizzjoni għall-għasel fl-Anness II, biex jitqiesu l-progress tekniku, u fejn ikun rilevanti, l-iżviluppi fl-istandards internazzjonali rilevanti. Artikolu 6a 1. Il-Kummissjoni qed tingħata s-setgħa biex tadotta l-atti ddelegati msemmija f'din id-Direttiva soġġett għall-kundizzjonijiet stabbiliti f'dan l-Artikolu. 2. Is-setgħa ta' adozzjoni ta' atti ddelegati msemmija fl-Artikoli 4 u 6 għandha tiġi kkonferita lill-Kummissjoni għal perjodu ta' żmien indeterminat li jibda minn (...). (Publications Office is to fill in the date of entry into force of this amending Act). 3. Id-delega tas-setgħa msemmija fl-Artikoli 4 u 6 tista' tiġi rrevokata fi kwalunkwe ħin mill-Parlament Ewropew u mill-Kunsill. Id-deċiżjoni ta' revoka għandha ttemm id-delega tas-setgħa speċifikata f'dik id-deċiżjoni. Għandha tidħol fis-seħħ fil-jum ta' wara l-pubblikazzjoni f'Il-Ġurnal Uffiċjali tal-Unjoni Ewropea jew f'data aktar tard speċifikata fih. Ma għandhiex taffettwa l-validità tal-atti ddelegati li huma diġà fis-seħħ. 4. Hekk kif tadotta att iddelegat, il-Kummissjoni għandha tinnotifikah b'mod simultanju lill-Parlament Ewropew u lill-Kunsill. 5. Att iddelegat adottat skont l-Artikoli 4 u 6 għandu jidħol fis-seħħ biss jekk ma tiġi espressa l-ebda oġġezzjoni mill-Parlament Ewropew jew mill-Kunsill fi żmien perjodu ta' xahrejn mid-data tan-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dan il-perjodu, kemm il-Parlament Ewropew kif ukoll il-Kunsill ikunu infurmaw lill-Kummissjoni li mhumiex se joġġezzjonaw. Dan il-perjodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. (4) L-Artikolu 7 għandu jitħassar. Artikolu 2 1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa biex ikunu konformi mal-punt (1) tal-Artikolu 1 sa [data]. Huma jikkomunikaw minnufih lill-Kummissjoni t-test ta' dawn id-dispożizzjonijiet. Meta l-Istati Membri jadottaw dawn id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza. 2. L-Istati Membri għandhom jikkomunikaw lill-Kummissjoni it-test tad-dispożizzjonijiet ewlenin tal-liġi nazzjonali li huma jadottaw fil-qasam kopert mill-punt (1) tal-Artikolu 1 ta' din id-Direttiva. Artikolu 3 Din id-Direttiva għandha tidħol fis-seħħ fl-20 jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. Artikolu 4 Din id-direttiva hija indirizzata lill-Istati Membri Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 10, 12.1.2002, p. 47. [2] Il-Kawża C-442/09, Sentenza tal-Qorti tal-Ġustizzja (Awla Manja) tas-6 ta' Settembru 2011 (talba għal deċiżjoni preliminari mressqa mill-Bayerischer Verwaltungsgerichtshof (il-Ġermanja) — Karl Heinz Bablok et vs Freistaat Bayern, ĠU C 311, 22.10.2011, p. 7. [3] ĠU L 268, 18.10.2003, p. 1. [4] ĠU L 109, 6.5.2000, p. 29. [5] Tabilħaqq, wara l-emenda tad-Direttiva 2001/110/KE, l-għasel li jkun fih il-trab tad-dakra MĠ se jibqa' fil-klassifikazzjoni skont l-Artikolu 3(1)(c) ta' dak ir-Regolament, bħala "ikel prodott minn OMĠ". [6] STANDARD TAL-CODEX 12-1981. [7] ĠU C […], […], p. […]. [8] ĠU C 311, 22.10.2011, p. 7. [9] ĠU L 109, 6.5.2000, p. 29. [10] ĠU L 268, 18.10.2003, p. 1. [11] ĠU L 10, 12.1.2002, p. 47. [12] ĠU L 31, 1.2.2002, p. 1.